Icosa-raadslid gevonnis oor reiseis | Maroela Media
Icosa-raadslid gevonnis oor reiseis
Werner Meshoa (Foto: Kannaland-munisipaliteit-webwerf)
Werner Meshoa (50), raadslid vir die Icosa-party en tans speaker van die Kannaland- munisipale raad in Ladismith in die Wes-Kaap, is Dinsdag gevonnis op twee aanklagte van bedrog.
Zinzi Hani, woordvoerder van die direktoraat vir prioriteitsmisdaadondersoeke (die Valke), het gesê Meshoa is 'n boete van R6 000 opgelê of tronkstraf van 18 maande vir bedrog plus vier jaar tronkstraf wat vir vyf jaar opgeskort is, en 36 maande korrektiewe toesig op aanklag van dwarsboming van die gereg.
"Dit kom ná die Valke se eenheid in George, wat ernstige handelsmisdaad ondersoek, onthul het dat Meshoa die Kannaland-munisipaliteit bedrieg het toe hy 'n reiseis van net meer as R4 000 ingedien het. Hy het aangevoer hy het tussen 19 en 21 Oktober 2016 'n vergadering in Kaapstad bygewoon."
Die aanklag van dwarsboming van die gereg hou verband met bedrieglike inligting wat Meshoa ingedien het toe die vorige speaker van die munisipaliteit 'n saak teen hom ondersoek het. "Hy het 'n vriend oorreed om 'n valse beëdigde verklaring in te dien dat sy motor onklaar geraak het in die dae wat hy veronderstel was om die betrokke vergadering by te woon."